<classify> POLISI mkoani Mbeya inawashikilia watu wawili, wakikabiliwa na tuhuma za kuvunja duka na kuiba fedha zaidi ya Sh milioni 17, mali ya mfanyabiashara Mussa Mbaga. Kamanda wa Polisi wa Mkoa, Ulrich Matei aliwaambia waandishi wa habari jana kuwa wanaoshikiliwa ni Joseph Parafesto 24 mkazi wa Mtaa wa Majengo mjini Sumbawanga mkoani Rukwa na Enwelo Sinkonde ambaye ni dereva bodaboda na mkazi wa wilayani Chunya mkoani hapa.Kamanda Matei alisema watuhumiwa wote kwa pamoja, walikamatwa Novemba 4, mwaka huu saa nne usiku katika Kijiji cha Mwansekwa Kata ya Mwansekwa, Tarafa ya Sisimba jijini Mbeya na askari waliokuwepo kwenye kizuizi cha Polisi kilichopo Kijiji cha Mwansekwa.Alisema watu hao walikuwa wakisafiri kutoka Chunya kwenda Mbeya Mjini wakiwa kwenye pikipiki yenye namba za usajili MC 322 CAP aina ya T.BETTER, iliyokuwa ikiendeshwa na Sinkonde Parafesto akiwa amebeba begi dogo.Alifafanua kuwa baada ya kusimamishwa, askari walipekua begi alilobeba Parafesto na kukuta Sh 17,916,000, hatua iliyowafanya kuwatilia shaka kutokana na wingi wa fedha hizo zilizokuwa zikisafirishwa usiku.Alisema mtuhumiwa alihojiwa kuhusu fedha hizo anazipeleka wapi na amezitoa wapi, alidai alikabidhiwa na kaka yake aliyedai anaishi Makongorosi wilayani Chunya, ni mfanyabiashara wa madini aina ya dhahabu, na alikabidhiwa fedha hizo azipeleke Sumbawanga kwa ajili ya kununulia bidhaa za duka la jumla.Alisema pamoja na maelezo hayo na kutokana na kiwango hicho cha fedha kuwa kikubwa, ufuatiliaji wa kiupelelezi ulifanyika hatimaye kugundulika kuwa watuhumiwa walihusika kwenye tukio la kuvunja duka usiku na kuiba huko wilayani Chunya na kupora fedha hizo, hivyo walikuwa kwenye harakati za kutoroka nazo. Alisema upelelezi wa shauri hili unaendelea na baada ya kukamilika watuhumiwa watafikishwa mahakamani.  <topic>: kitaifa 